ΨΗΦΙΣΜΑ ΤΟΥ ΣΥΜΒΟΥΛΙΟΥ

της 25ης Μαρτίου 1996

για τις προοπτικές διεθνούς συνεργασίας στον τομέα της έρευνας και τεχνολογικής ανάπτυξης

(96/C 110/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας εξετάσει την ανακοίνωση της Επιτροπής, της 20ής Οκτωβρίου 1995, για τις προοπτικές διεθνούς συνεργασίας στον τομέα της έρευνας και τεχνολογικής ανάπτυξης (ΕΤΑ), και βάσει της γνώμης της επιτροπής επιστημονικής και τεχνικής έρευνας (CREST),

(1) ΥΙΟΘΕΤΕΙ τους πέντε γενικούς στόχους της μελλοντικής κοινοτικής πολιτικής για περαιτέρω ενίσχυση και αύξηση της συνεργασίας με τις τρίτες χώρες στον τομέα της ΕΤΑ, ως εξής:

- ενίσχυση της ευρωπαϊκής ανταγωνιστικότητας και ανάπτυξη τεχνολογιών για μελλοντικές αγορές,

- ανάπτυξη εταιρικών σχέσεων στον τομέα της επιστήμης και της τεχνολογίας, ειδικότερα με τρίτες χώρες στρατηγικού ενδιαφέροντος για την Κοινότητα,

- καταμερισμός των ευθυνών και διεξαγωγή δραστηριοτήτων ΕΤΑ για τις οικονομικές και κοινωνικές προκλήσεις,

- προώθηση ΕΤΑ σχετικής με τις ανάγκες και τις προτεραιότητες των αναπτυσσομένων χωρών ώστε να τονωθεί η σταθερή και διαρκής ανάπτυξή τους,

- ανταλλαγή πληροφοριών επιστημονικής και τεχνικής φύσεως και συμβολή στην επιστήμη και τεχνολογία μεγάλης κλίμακας και αιχμής.

(2) ΤΟΝΙΖΕΙ ότι η συνεργασία με τις τρίτες χώρες στον τομέα της ΕΤΑ θα πρέπει να εξακολουθήσει να βασίζεται στις ακόλουθες αρχές: επικουρικότητα, αμοιβαίο όφελος, συνέπεια με άλλες κοινοτικές πολιτικές, ειδικότερα τις εξωτερικές πολιτικές της Ένωσης, αποτελεσματικότητα και ποιότητα.

(3) ΥΠΟΓΡΑΜΜΙΖΕΙ την ανάγκη να διαφοροποιηθεί η προσέγγιση μεταξύ των διαφόρων τρίτων χωρών εταίρων για οικονομικούς, πολιτικούς και γεωγραφικούς λόγους. ΕΚΦΡΑΖΕΙ συνεπώς ΤΗΝ ΙΚΑΝΟΠΟΙΗΣΗ ΤΟΥ για την πρόθεση της Επιτροπής να υποβάλει συμπληρωματικά έγγραφα όσον αφορά τη διεθνή συνεργασία με συγκεκριμένες ομάδες τρίτων χωρών.

(4) ΘΕΩΡΕΙ ότι, σε μια παγκόσμια αγορά, θα πρέπει να προωθείται η παγκόσμια συνεργασία στον τομέα της έρευνας με όλα τα ενδεδειγμένα μέσα, στα οποία συμπεριλαμβάνονται, όπως ενδείκνυται, η εξωτερική συμμετοχή στο πρόγραμμα-πλαίσιο και διμερείς συμφωνίες.

ΚΡΙΝΕΙ ότι η συνεργασία, ειδικότερα με εκβιομηχανισμένες τρίτες χώρες και χώρες με αναδυόμενη οικονομία, θα πρέπει να πραγματοποιείται με βάση την αμοιβαία πρόσβαση σε προγράμματα ΕΤΑ.

(5) ΤΟΝΙΖΕΙ τη σημασία της ενισχυμένης συνεργασίας στον τομέα της ΕΤΑ με τις χώρες της Κεντρικής και Ανατολικής Ευρώπης και τα κράτη της Βαλτικής ως μέρος του διαρθρωμένου διαλόγου με τις εν λόγω χώρες και κράτη, καθώς και με τις χώρες της Μεσογείου και τα Νέα Ανεξάρτητα Κράτη.

Στο πλαίσιο αυτό, ΚΡΙΝΕΙ ότι, κατόπιν αιτήματος των δικαιούχων χωρών βάσει των καθιερωμένων συστημάτων διαλόγου και εντός των ορίων που καθορίζονται για τα μέσα αυτά, θα μπορούσαν να χρησιμοποιηθούν και άλλα κοινοτικά μέσα (όπως PHARE, TACIS, MEDA) προς υποστήριξη της υποδομής και της δημιουργίας δυνατοτήτων στον τομέα της ΕΤΑ, και προς προώθηση της συμμετοχής εταίρων από τις χώρες αυτές σε σχέδια των κοινοτικών ερευνητικών προγραμμάτων πλαισίων.

(6) ΤΟΝΙΖΕΙ ότι η συνεργασία με τις αναπτυσσόμενες χώρες θα πρέπει να λαμβάνει υπόψη τις ειδικές ανάγκες των χωρών αυτών, συμπεριλαμβανομένων των λιγότερο ανεπτυγμένων χωρών, και ότι θα πρέπει, ειδικότερα, να αποσκοπεί στην ενίσχυση των δυνατοτήτων τους έρευνας και στην προώθηση μεγαλύτερης περιφερειακής ολοκλήρωσης των δυνατοτήτων αυτών με σκοπό τη σταθερή και διαρκή ανάπτυξή τους (1).

(7) ΥΠΟΣΤΗΡΙΖΕΙ την αυξημένη συμμετοχή της βιομηχανίας στη διεθνή συνεργασία ΕΤΑ βάσει της πείρας που έχει ήδη αποκτηθεί από τη βιομηχανική συμμετοχή στα προγράμματα ΕΤΑ της Ευρωπαϊκής Ένωσης, και ως μέσο για την προώθηση της ευρωπαϊκής ανταγωνιστικότητας σε παγκόσμια κλίμακα.

(8) ΤΟΝΙΖΕΙ τη σημασία ενός καλύτερου συντονισμού και αλληλεπίδρασης με τις δραστηριότητες EUREKA και COST, προκειμένου να προωθηθεί αποτελεσματικά η διεθνής συνεργασία ΕΤΑ στην Ευρώπη.

(9) ΣΥΜΦΩΝΕΙ ότι οι αρχές που θέτει το παρόν ψήφισμα θα μπορούσαν να χρησιμεύσουν ως βάση για περαιτέρω μελέτη σχετικά με την αντιμετώπιση της διεθνούς συνεργασίας ΕΤΑ.

(1) Βλέπε και δήλωση του Συμβουλίου και των αντιπροσώπων των κρατών μελών, συνελθόντων στα πλαίσια του Συμβουλίου, της 1ης Ιουνίου 1995, για την αναπτυξιακή έρευνα.